'अयोध्या गोली कांड और आपातकाल पर भी बने फिल्में', BJP सांसद 'द कश्मीर फाइल्स' की प्रशंसा करते हुए कहा
भाजपा सांसद मुकेश राजपूत ने कहा कि पूर्व मुख्यमंत्री मुलायम सिंह यादव द्वारा अयोध्या में गोली चलवाकर राम भक्तों को शहीद करने एवं पूर्व प्रधानमंत्री इंदिरा गांधी द्वारा देश में आपातकाल लगाकर अत्याचार करने की घटनाओं पर भी फिल्म बननी चाहिए।
फर्रुखाबाद (उत्तर प्रदेश): भाजपा सांसद मुकेश राजपूत ने चर्चित फिल्म 'द कश्मीर फाइल्स' की प्रशंसा करते हुए गुरुवार को कहा कि मुलायम सिंह यादव नीत तत्कालीन सरकार द्वारा अयोध्या में कारसेवकों पर गोली चलवाये जाने और भूतपूर्व प्रधानमंत्री इंदिरा गांधी द्वारा आपातकाल लगाये जाने पर भी फिल्में बननी चाहिये। भाजपा सांसद मुकेश राजपूत ने यहां संवाददाताओं से कहा कि पूर्व मुख्यमंत्री मुलायम सिंह यादव द्वारा अयोध्या में गोली चलवा कर राम भक्तों को शहीद करने एवं पूर्व प्रधानमंत्री इंदिरा गांधी द्वारा देश में आपातकाल लगाकर अत्याचार करने की घटनाओं पर भी फिल्म बननी चाहिए, जिससे लोगों को पता चले कि किस मुख्यमंत्री एवं प्रधानमंत्री ने किस तरह का अत्याचार किया था। उन्होंने प्रदेश विधानसभा के हाल में संपन्न चुनाव का जिक्र करते हुए कहा कि अभी तक कहा जाता था कि अल्पसंख्यक और यादव समाज के लोग भाजपा को वोट नहीं देते हैं जबकि इस बार अल्पसंख्यकों, यादवों एवं दलितों ने भी दल, परिवार और समाज से जुड़ी भावनाओं से ऊपर उठकर भाजपा के पक्ष में जबरदस्त मतदान किया है और वह ऐसे मतदाताओं के प्रति आभार व्यक्त करते हैं।